ኢትዮጵያና ጀርመን የጋራ ኮሚሽን ለመመስረት ተስማሙ
ኢትዮጵያና ጀርመን የጋራ ኮሚሽን ለመመስረት የሚያስችላቸውን የመግባቢያ ስምምነት በበርሊን ከተማ ተፈራርመዋል።ስምምነቱን በኢትዮጵያ ወገን የውጭ ጉዳይ ሚኒስትር ዴኤታ አምባሳደር ማርቆስ ተክሌ የፈረሙ ሲሆን፣ በጀርመን በኩል የጀርመን የውጭ ጉዳይ ሚንስትር ዴኤታ አኔተ ሊንደርስት ፈርመዋል።ኢትዮጵያና ጀርመን ፈርጀ ብዙ ግንኙነት ያላቸው አገራት እንደ መሆናቸው ይህንን የሁለትዮሽ ግንኙነት ወደ ላቀ ደረጃ ለማሸጋገር ሁለቱ አገራት በፖለቲካ፣ በኢኮኖሚ፣ በማህበራዊ ጉዳዮች ዙሪያ የሚያከናውናቸውን ተግባራት በተቀናጀ መልኩ ለማስፋትና አስፈላጊውን ክትትል ለማድረግ የሚያስችል መዋቅር ለመዘርጋት የጋራ ኮሚሽን ስምምነት ተፈራርመዋል።የፊርማ ሥነ ሥርዓቱን ተከትሎ በተደረገው ውይይት አምባሳደር ማርቆስ ተክሌ በአማራ ብሔራዊ ክልላዊ መንግስት ላይ በተካሄደው የመፈንቅለ መንግስት ሙከራ ጋር ተያይዞ የነበረውን ወቅታዊ ሁኔታ አስመልክቶ በዝርዝር በማስረዳት ሁኔታው በቁጥጥር ስር መዋሉን ገልጸዋል።የጀርመን የውጭ ጉዳይ ሚንስትር ዴኤታ አኔተ ሊንደርስት በበኩላቸው በኢትዮጵያ የተከሰተው ጥቃት እንዳሳዘናቸው ገልጸው፣ አገራችው ኢትዮጵያ እያካሄደች ያለውን የለውጥ ሂደት እንደምትደግፍና የሚያጋጠሙ መሰናክሎችንም ለመወጣት አስፈላጊውን ድጋፍ ለማድረግ ያላቸውን ዝግጁነት አረጋግጠዋል። መረጃውን ከውጭ ጉዳይ ሚኒስቴር ነው ያገኘነው፡፡